b'\n_START_ARTICLE_\nClorinda Matto de Turner\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nClorinda Matto syntyi 11. syyskuuta 1852 Cuzcossa Perussa, jossa h\xc3\xa4nen perheens\xc3\xa4 omisti haciendan. _NEWLINE_Vuonna 1871 Matto avioitui brittil\xc3\xa4isen kauppias Joseph Turnerin kanssa ja pari muutti Cuzcosta Tintaan. Saman vuosikymmenen aikana Matto de Turner alkoi kirjoittaa nimimerkki\xc3\xa4 k\xc3\xa4ytt\xc3\xa4en. Joseph Turner kuoli vuonna 1881 ja joitakin vuosia my\xc3\xb6hemmin leskeksi j\xc3\xa4\xc3\xa4neest\xc3\xa4 Matto de Turnerista tuli Perun tuolloin johtavan kirjallisuuslehden El Per\xc3\xba Ilustradon julkaisia. _NEWLINE_Matto de Turner julkaisi lopulta teoksen Aves sin nido (1889), jossa h\xc3\xa4n arvosteli kovin sanoin kirkkoa Perun alkuper\xc3\xa4isv\xc3\xa4est\xc3\xb6n hyv\xc3\xa4ksik\xc3\xa4yt\xc3\xb6st\xc3\xa4. Kritiikin takia maan katolinen kirkko ekskommunikoi Turnerin ja t\xc3\xa4m\xc3\xa4 joutui eroamaan teht\xc3\xa4vist\xc3\xa4\xc3\xa4n El Per\xc3\xba Ilustrado-lehdess\xc3\xa4. Aves sin nido-teoksen ohella Matto de Turnerin muita teoksia olivat esimerkiksi Indole (1891) ja Herencia (1895). H\xc3\xa4nt\xc3\xa4 on pidetty merkitt\xc3\xa4vimpien 1800-luvun perulaisten kirjailijoiden joukossa. Lopulta Turner l\xc3\xa4hti Perusta el\xc3\xa4en sittemmin Chiless\xc3\xa4 ja Argentiinassa. Turner opetti sittemmin kirjallisuutta Argentiinan p\xc3\xa4\xc3\xa4kaupunki Buenos Airesissa ja kiersi my\xc3\xb6s Euroopassa antamassa luentoja kirjallisuudesta. _NEWLINE_Turner kuoli Argentiinan Buenos Airesissa 25. lokakuuta 1909.'